b'\n_START_ARTICLE_\nMarinens Flyvebaatfabrikk M.F.5\n_START_PARAGRAPH_\nMarinens Flyvebaatfabrikk M.F.5 var et toseters, enmotors rekognoseringsfly bygget for Marinens flygev\xc3\xa5pen av Marinens flyvebaatfabrikk._NEWLINE_I 1917 kj\xc3\xb8pte Marinens flygev\xc3\xa5pen inn 10 Sopwith Baby sj\xc3\xb8fly, og Flyvebaatfabrikken fikk senere bygd sju eksemplar av samme p\xc3\xa5 lisens. Erfaringene med bygging og bruk av denne flytypen fikk fabrikkens sjef, kaptein Halfdan Gyth Dehli, til \xc3\xa5 utvikle et eget design kalt M.F.5. Produksjon tok til i 1918, og i alt ni fly ble bygget. De var utstyrt med en sekssylindret vannkj\xc3\xb8lt Sunbeam motor p\xc3\xa5 160 hk, plassert i nesen, og med trekkpropell. Hittil hadde alle norskkonstruerte fly fra Flyvebaatfabrikken hatt pusherpropell._NEWLINE_Det f\xc3\xb8rste flyet var p\xc3\xa5 vingene i november 1918. De siste tre ble utrangert i 1926. Det var en del problemer med Sunbeam-motorene, og de to siste flyene i produksjonen ble isteden utstyrt med Siddeley Puma motorer p\xc3\xa5 240 hk. M.F.5 hadde en topphastighet p\xc3\xa5 130 km/t og en rekkevidde p\xc3\xa5 500 km.'